钦定古今图书集成/历象汇编/岁功典/第105卷 > 《丹铅总录》 > 天文
## 钦定古今图书集成/历象汇编/岁功典/第105卷 > 《丹铅总录》 > 天文

“月无盈阙”，人看得有盈阙。盖晦日，则月与日相叠了，
至初三方渐渐离开去，人在下面侧看见，则其光阙；
至望日，则月与日正相对，人在中间正看见，则其光
方圆。

“历家旧说，月朔则去日渐远，故魄死而明生；既望则
去日渐近，故魄生而明死；至晦而朔，则又远日而明
复生，所谓死而复育也。”此说误矣。若果如此，则未望
之前西近东远，而始死之明当在月东；既望之后东
近西远，而未死之明却在月西。安得未望载魄于西，
既望终魄于东，而愬日以为明乎？故惟近世沈括之
说，乃为得之。盖括之言曰：“月本无光，犹一银丸，日耀
之乃光耳。光之初生，日在其傍，故光侧而所见才如
钩。日渐远，则斜照而光稍满，大抵如一弹丸，以粉涂
其半，侧视之则粉处如钩，对视之则正圆也。”近岁王
普又补其说，月生明之夕，但见其一钩，至日月相望，
而人处其中，方得见其全明，必有神“人能凌倒景，傍
日月而往参其间，则虽弦晦之时，亦复见其全明，而
与望夕无异耳。”以此观之，则知月光常满，但自人所
立处视之，有偏有正，故见其光有盈有亏，非既死而
复生也。若顾兔在腹之间，则世俗《桂树》《蛙兔》之传，其
惑久矣。或者以为日月在天，如两镜相照，而地居其
中，四傍皆空，水也。故“月中微黑之处，乃镜中大地之
形，似而非真有是物也。”斯言有理，足破千古之疑矣。
或问弦望之义。曰：“上弦是月，盈及一半，如弓之上弦；
下弦是月，亏了一半，如弓之下弦。”又问：“是四分取半
否？”曰：“如二分二至，也是四分取半。”因说：“历家谓‘纾前
缩后，近一远三。以天之围言之，上弦与下弦时，日月
相看’”，皆四分天之一。

问：“‘月本无光，受日而有光’。蔡季通云：‘日在地中，月行
天上。所以光者，以日气从地四傍周围空处迸出，故
月受其光’。”曰：“若不如此，月何缘受得日光？方合朔时，
日在上，月在下，则月面向天者有光，向地者无光，故
人不见。及至望时，月面向人者有光，故见其圆满。若
至弦时，所谓‘近一远三，只合有许多光’。”又曰：“月常有
一半光似水，日照之则水面光倒射壁上，乃月照也。”
西山真氏曰：“月太阴也，本有质而无光，其盈亏也，以
受日光之多少。月之朔也，始与日合，越三日而明生；
八日而上弦，其光半；十五日而望，其光满，此所谓三
五而盈也。既望而渐亏，二十三日而下弦，其亏半；三
十日而晦，其光尽，此所谓三五而阙也。方其晦也，是
谓纯阴，故魄存而光泯，至日月合朔而明复生焉。”
临川吴氏曰：“古今人率谓月盈亏盖，以人目之所睹
者言，而非月之体然也。月之体如弹丸，其愬日者常
明，常明则常盈而无亏之时。当其望也，日在月之下
而月之明向下，是以下之人见其地之盈。及其弦也，
日在月之侧，自下而观”者，仅得见其明之半，于是以
弦之月为半亏。及其晦也，日在月之上，而月之明亦
向上，自下而观者，悉不见其明之全，于是以晦之月
为全亏。倘能飞步太虚，傍观于侧，则弦之月如望乘
凌倒景；俯视于上，则晦之月亦如望月之体常盈，而
人之目有所不见，以目所不见，而遂以为月体之亏，
可乎？知在天有常盈之月，则知人之曰“盈”曰“亏。”皆就
所见而言耳。曾何损于月哉。

《朱草合朔赋　　　　　　　》唐·韦模当

县官执大法，阐大猷，道惟行远，化必通幽。彼朱草以
合朔，示皇天之降休。月始而生，用资乎阴骘；月亏而
落，事契乎冥搜。其于作候，靡或不由。乃知天罔私亲，
神惟辅德，苟明智之有务，必冥报而无忒。或产水涯，
或生岩侧，布赤叶之蒨练，挺朱柯之翕赩，既周复而
莫穷，与乾坤而不极。谁究其义，吾知其为。美一人之
化洽，俾万国而泽被。由是节候不疑，生荣以时，依天
听以叶祉，顺月魄以呈姿。朔告合焉，表皇化之无异；
草名朱也，比丹心兮自持。较瑞不惭于蓂荚，称珍岂
让夫灵芝。观其光彩妍媚，文理密致，资亭毒以荣落，
以神祗之奥秘。三五之前，逐蟾光以潜长；二八之后，
与桂华之暗坠。匪权量之能侔，将刻漏而齐致。其气
芬芳，其色焜煌。圣帝攸感，灵仙是常。何纤芥之微物，
遇休明而效祥。谅君恩之克播，致天意之溥将。可以
同睹日月，共贯阴阳，岂止渍元醴，变金浆而已哉。懿
夫分茎灼烁，擢颖超遥，候朔自呈，讵比夫偶阳而动既望斯陨，宁同乎见𬀪曰消？幽元不测，神化孔昭。自
然泽浸有截，化行无外。三光并明，两仪交泰。于灵草
以配历，冠古今而为大。

赋得《三五明》，月满　　　　　　陈江总。

三五兔辉成，浮阴冷复轻。只轮非战反，团扇少歌声。
云前来往色，水上动摇明。况复高楼照，何嗟揽不盈。